สรุปภาวะตลาดต่างประเทศวันศุกร์
สรุปภาวะตลาดต่างประเทศ ประจำวันที่ 5 พ.ค.60
8 พ.ค. 2560

ดัชนีดาวโจนส์ตลาดหุ้นนิวยอร์กปิดบวก เมื่อวันศุกร์ (5 พ.ค.) ขณะที่ดัชนี S&amp;P 500 และดัชนี Nasdaq ทำสถิติปิดที่ระดับสูงสุดเป็นประวัติการณ์ โดยได้แรงหนุนจากตัวเลขจ้างงานนอกภาคเกษตรของสหรัฐที่พุ่งขึ้นเกินคาดในเดือนเม.ย. และราคาน้ำมันดิบที่ฟื้นตัวขึ้น อย่างไรก็ตาม ตลาดได้รับแรงกดดันในระหว่างวัน จากการร่วงลงของหุ้น IBM และจากการที่นักลงทุนระมัดระวังการซื้อขายก่อนที่จะรู้ผลการเลือกตั้งประธานาธิบดีฝรั่งเศสในวันอาทิตย์นี้
ดัชนีเฉลี่ยอุตสาหกรรมดาวโจนส์ปิดที่ 21,006.94 จุด เพิ่มขึ้น 55.47 จุด หรือ +0.26% ดัชนี S&amp;P 500 ปิดที่ 2,399.29 จุด เพิ่มขึ้น 9.77 จุด หรือ +0.41% ดัชนี Nasdaq ปิดที่ 6,100.76 จุด เพิ่มขึ้น 25.42 จุด หรือ +0.42%
ส่วนตลอดทั้งสัปดาห์ ดัชนีดาวโจน์ปรับตัวขึ้นทั้งสิ้น 0.3% ดัชนี S&amp;P500 ปรับตัวขึ้น 0.6% และดัชนี Nasdaq เพิ่มขึ้น 0.9%
 
ตลาดหุ้นยุโรปปิดบวก เมื่อวันศุกร์ (5 พ.ค.) เนื่องจากนักลงทุนเข้าซื้อเก็งกำไรก่อนที่การเลือกตั้งประธานาธิบดีฝรั่งเศสจะมีขึ้นในวันอาทิตย์นี้ ขณะที่โพลล์สำรวจระบุว่า นายเอมมานูเอล มาครอง อดีตรัฐมนตรีเศรษฐกิจ มีโอกาสชนะคู่แข่งสายอนุรักษ์นิยมขวาจัดอย่างนางมารีน เลอเปน จากพรรค National Front (FN) นอกจากนี้ ตลาดหุ้นยุโรปยังได้ปัจจัยหนุนจากการดีดตัวขึ้นของราคาน้ำมัน และตัวเลขจ้างงานนอกภาคเกษตรของสหรัฐที่พุ่งขึ้นเกินคาด
ดัชนี Stoxx Europe 600 ปรับตัวขึ้น 0.7% ปิดที่ 394.54 จุด ซึ่งเป็นระดับสุงสุดนับตั้งแต่เดือนส.ค. 2558
ดัชนี DAX ตลาดหุ้นเยอรมันปิดที่ 12,716.89 จุด เพิ่มขึ้น 69.11 จุด หรือ +0.55% ดัชนี CAC-40 ตลาดหุ้นฝรั่งเศสปิดที่ 5,432.40 จุด เพิ่มขึ้น 59.98 จุด หรือ +1.12% ดัชนี FTSE 100 ตลาดหุ้นลอนดอนปิดที่ 7,297.43 จุด เพิ่มขึ้น 49.33 จุด หรือ +0.68%
 
ตลาดหุ้นลอนดอนปิดพุ่งขึ้น เมื่อวันศุกร์ (5 พ.ค.) โดยได้ปัจจัยหนุนจากราคาน้ำมันที่ดีดตัวขึ้น ซึ่งช่วยให้ราคาหุ้นกลุ่มพลังงานปรับตัวขึ้นด้วย นอกจากนี้ ตลาดยังได้รับป้จจัยบวกจากความแข็งแกร่งของตัวเลขจ้างงานนอกภาคการเกษตรสหรัฐ และจากการที่นักลงทุนมีมุมมองที่เป็นบวกต่อการเลือกตั้งประธานาธิบดีฝรั่งเศส หลังจากโพลล์ระบุว่า นายเอมมานูเอล มาครอง จะได้รับชัยชนะในการเลือกตั้งวันอาทิตย์นี้
ดัชนี FTSE 100 ปิดที่ 7,297.43 จุด เพิ่มขึ้น 49.33 จุด หรือ +0.68%
 
สัญญาทองคำตลาดนิวยอร์กปิดลบ เมื่อวันศุกร์ (5 พ.ค.) เนื่องจากความแข็งแกร่งของตัวเลขจ้างงานนอกภาคการเกษตรของสหรัฐและการดีดตัวขึ้นของตลาดหุ้นสหรัฐ ส่งผลให้นักลงทุนลดการถือครองทองคำในฐานะสินทรัพย์ที่ปลอดภัย นอกจากนี้ นักลงทุนยังระมัดระวังการซื้อขายก่อนที่จะรู้ผลการเลือกตั้งประธานาธิบดีฝรั่งเศสในวันอาทิตย์นี้
สัญญาทองคำตลาด COMEX (Commodity Exchange) ส่งมอบเดือนมิ.ย. ลดลง 1.70 ดอลลาร์ หรือ 0.1% ปิดที่ 1,226.90 ดอลลาร์/ออนซ์ และตลอดทั้งสัปดาห์ สัญญาทองคำปรับตัวลงทั้งสิ้น 3.3%
สัญญาโลหะเงินส่งมอบเดือนก.ค. ลดลง 2.9 เซนต์ หรือ 0.2% ปิดที่ 16.274 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 2.5 ดอลลาร์ หรือ 0.3% ปิดที่ 910.20 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 12.4 ดอลลาร์ หรือ 1.6% ปิดที่ 813.05 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อวันศุกร์ (5 พ.ค.) ขานรับตัวเลขจ้างงานที่แข็งแกร่งของสหรัฐ และจากการที่นักลงทุนเข้าช้อนซื้อเก็งกำไรหลังจากราคาดิ่งลงอย่างหนักก่อนหน้านี้ อันเนื่องมาจากความกังวลเกี่ยวกับสต็อกน้ำมันในระดับสูง นอกจากนี้ สัญญาน้ำมันดิบยังได้รับแรงหนุนจากรายงานที่ว่า โอเปกและกลุ่มประเทศนอกโอเปกมีแนวโน้มที่จะบรรลุข้อตกลงขยายเวลาในการปรับลดกำลังการผลิตน้ำมัน
สัญญาน้ำมันดิบ WTI ส่งมอบเดือนมิ.ย. เพิ่มขึ้น 70 เซนต์ หรือ 1.5% ปิดที่ 46.22 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. เพิ่มขึ้น 72 เซนต์ หรือ 1.5% ปิดที่ 49.10 ดอลลาร์/บาร์เรล
 
สกุลเงินดอลลาร์สหรัฐแข็งค่าขึ้น เมื่อเทียบกับเงินเยน ในการซื้อขายที่ตลาดปริวรรตเงินตรานิวยอร์กเมื่อคืนนี้ (5 พ.ค.) โดยได้แรงหนุนจากตัวเลขจ้างงานนอกภาคเกษตรของสหรัฐที่พุ่งขึ้นเกินคาดในเดือนเม.ย.  ขณะที่สกุลเงินยูโรแข็งค่าขึ้นหลังจากโพลล์สำรวจล่าสุดบ่งชี้ว่า นายเอมมานูเอล มาครอง อดีตรัฐมนตรีเศรษฐกิจฝรั่งเศส มีโอกาสชนะคู่แข่งสายอนุรักษ์นิยมขวาจัดอย่างนางมารีน เลอเปน จากพรรค National Front (FN) ในการเลือกตั้งประธานาธิบดีฝรั่งเศสในวันอาทิตย์นี้
ดอลลาร์สหรัฐแข็งค่าขึ้นเมื่อเทียบกับเงินเยนที่ระดับ 112.64 เยน จากระดับ 112.42 เยน และแข็งค่าขึ้นเมื่อเทียบกับเงินฟรังก์สวิสที่ระดับ 0.9875 ฟรังก์ จากระดับ 0.9873 ฟรังก์
ยูโรแข็งค่าขึ้นเมื่อเทียบกับดอลลาร์สหรัฐที่ระดับ 1.0988 ดอลลาร์สหรัฐ จากระดับ 1.0978 ดอลลาร์สหรัฐ ขณะที่เงินปอนด์แข็งค่าขึ้นแตะระดับ 1.2963 ดอลลาร์สหรัฐ จากระดับ 1.2916 ดอลลาร์สหรัฐ ส่วนดอลลาร์ออสเตรเลียแข็งค่าขึ้นแตะระดับ 0.7413 ดอลลาร์สหรัฐ จากระดับ  0.7399 ดอลลาร์สหรัฐ
* ตลาดหุ้นญี่ปุ่นปิดทำการวันศุกร์ที่ 5 พ.ค. เนื่องในวันเด็กแห่งชาติ
* ตลาดหุ้นเกาหลีใต้ปิดทำการวันศุกร์ที่ 5 พ.ค. เนื่องในวันเด็กแห่งชาติ